钦定古今图书集成/理学汇编/文学典/第107卷 > 何良俊〈徐献忠 董宜阳 张之象〉
## 钦定古今图书集成/理学汇编/文学典/第107卷 > 何良俊〈徐献忠 董宜阳 张之象〉

按《明外史》本传：“良俊，字元朗，松江华亭人。少笃学，二
十年不下楼，与弟良傅并负俊才。良傅举进士，官南
京礼部郎中，而良俊犹滞场屋。与上海张之象，同里
徐献忠、董宜阳友善，并有声。良俊以岁贡生入国学，
当路知其名，用蔡羽例，特授南京翰林院孔目。日偕
名人登临山水，题咏殆遍。赵贞吉、王维桢相继掌院”
事，与相得甚欢。良俊居久之，意不乐，慨然叹曰：“吾有
《清森阁》在海上，藏书四万卷，名画百签，古法帖彝鼎
数十种。弃此不居，而仆仆牛马走乎？”遂移疾归。海上
中倭，复居金陵者数年，更买宅居吴阊。年七十，始返
故里。献忠，字伯臣，嘉靖中举于乡，官奉化知县，著书
数百卷。卒，年七十七，王世贞私谥曰“贞宪。”宜阳字子
元。之象字月鹿。祖萱，湖广参议。父鸣谦，顺天通判。之
象由诸生入国学，授浙江按察司知事，以吏隐自命
归，益务撰著。晚居秀林山，罕入城市。卒年八十一。
按《列朝诗集》：良俊字元朗，华亭人。少而笃学，二十年
不下楼，或挟䇲行游，忘堕坑岸。其专勤如此。与其弟
良傅字叔皮同学，叔皮举进士，官南祠部郎，而元朗
以岁贡入胄监。时宰知其名，用蔡九逵例，授南京翰
林院孔目。元朗好谈兵，以经世自负，浮湛冗长，郁郁
不得志。每喟然叹曰：“吾有清森阁，在东海上，藏书四
万卷，名画百签，古法帖鼎彝数十种。弃此不居，而仆
仆牛马走，不亦愚而可笑乎？”居三年，遂移疾免归。海
上中倭留青溪者数年，复买宅居吴门，年七十始归
云间。元朗风神朗彻，所至宾客填门，妙解音律，晚畜
声伎，躬自度曲，分刌合度秣陵金阊，都会佳丽，文酒
过从，丝竹竞奋，人谓“江左风流”，复见于今日也。吴中
以明经起家官词林者，文征仲、蔡九逵之后，二十馀
年而元朗继之。元朗清词丽句，未逮二公，然文以修
谨自励，蔡以谿刻见讥，而元朗风流豪爽，为时人所
叹羡，二公殆弗如也。元朗集累万言，皇甫子循为叙。
又有《何氏语林》《四友斋丛说》行于世。

按《松江府志》：“徐献忠，字伯臣，华亭人。学博才高，日读
书盈寸。嘉靖乙酉，举于乡，再试不第，选授奉化令。约
己惠民，邑以大治。会同社沈恺为宁波守，不愿折腰
事之，趋入署，南面踞坐，沈意不怿，献忠曰：‘而岂以我
不能为陶彭泽耶’？遂谢政归。因父葬吴兴之福山，又
乐其湖山之胜，乃徙居焉，为终老计。暇或命扁舟，扣”
舷吟啸，翛然物外。生平著述外，无他嗜。好诗文，尤长
于赋。其论《诗选》，体法魏、晋，近体取高、岑而一师大历。
自吴兴后，诗格更进。时大司寇顾应祥、大司空刘麟、
蒋瑶诸前辈，于岘山为耆英之会，交，致献忠以为重。
其所著皆关系经济理学，有功风雅。卒时年七十七。
娄东王世贞适行部，至为经纪其丧，而葬于九霞山
之阳，私谥为“贞宪先生。”

按《松江府志》：“董宜阳，字子元，居上海沙冈，故号紫冈。
攻诗赋古文词，诗法高岑，晚嗜元白。文法先秦、两汉
间，出入曾、王，楷书法虞永兴，行草法僧智永。与同里
何良俊、张之象、徐献忠，时称四贤。所交多海内名士，
著有《琬琰》诸书，惜多散佚。”

按《松江府志》：“张之象，字月麓，别字元超，正德丙子举
人，鸣谦子。少颖异，旷览不群，专力治古，博综群籍，诗
尔雅冲淡，兴寄寥远。文出入东西京，繇国学谒选，时
宰欲其撰青词以进，拒不应。就浙江按察司知事。适
佥事为同郡某，屡檄其作文，不能脂韦，遂投劾归。卜筑秀林山，往来优游，遂忘岁月。侍御邢侗观风入吴”，
趣驾访时之。象方卧疾，侗直入造榻下，握手慰劳，恨
相见之晚。问所欲，对曰：“老人无他嗜，惟嗜丘壑。”因出
所著《卖书》《买山诗》，为之赏叹不已。即檄知县屠隆赠
买山钱。上海知县颜洪范聘修邑志，品叙详雅，为世
所推。卒年八十一。所著甚冨，有《诗苑繁英》二百卷，《司
马法》一百卷。子云门，操尚贞素。孙齐颜，博学嗜古，著
有《屯云居稿》。曾孙荩臣，能世其学，三世并举孝廉，荩
臣兄宝臣，亦有文名。